MT Il-Ġurnal Uffiċjali tal-Unjoni Ewropea C 240/15

Opinjoni tal-Kumitat Ewropew tar-Reġjuni — Il-liġi ambjentali tal-UE: it-titjib tar-rappurtar u tal-konformità

(2016/C 240/04)

Relatur: Andres JAADLA (EE/ALDE), Membru tal-Kunsill tal-Belt ta’ Rakvere (Rakvere Linnavolikogu liige) Dokument ta’ referenza: Ittra mill-Viċi President tal-Kummissjoni Ewropea tat-2 ta’ Settembru 2015.

RAKKOMANDAZZJONIJIET TA’ POLITIKA

Il-KUMITAT EWROPEW TAR-REĠJUNI

A. Kummenti ġenerali

1. jilqa’ t-talba tal-Kummissjoni Ewropea għal opinjoni ta’ prospettiva dwar il-kwistjonijiet marbuta mat-titjib tar-rappurtar ambjentali u l-assigurazzjoni tal-konformità tal-liġi tal-UE dwar l-ambjent. Iż-żewġ kwistjonijiet ġew enfasizzati fl-Aġenda tal-Kummissjoni Ewropea dwar regolamentazzjoni aħjar (1);

2. ifittex li, bl-opinjoni ta’ prospettiva, jikkontribwixxi għall-Inizjattiva REFIT tal-Kummissjoni Ewropea “Kontroll tal-idoneità tar-razzjonalizzazzjoni tal-obbligi ta’ monitoraġġ u rappurtar fil-politika dwar l-ambjent”, u għas-segwitu ta’ rakkomandazzjonijiet preċedenti tal-KtR dwar it-titjib tal-implimentazzjoni aħjar tal-liġi tal-UE dwar l-ambjent; (2);

3. jenfasizza li r-responsabbiltà ewlenija biex jiġu żgurati l-implimentazzjoni u l-infurzar effettivi tal-leġislazzjoni tal-UE taqa’ taħt l-awtoritajiet nazzjonali, ħafna drabi fil-livelli reġjonali u lokali, kif ġie rikonoxxut mill-Parlament Ewropew (3);

4. jenfasizza li livell għoli ta’ protezzjoni ambjentali huwa wieħed mill-għanijiet fundamentali tal-Unjoni Ewropea, u jtenni t-tħassib tiegħu dwar il-livell tal-implimentazzjoni tal-liġi ambjentali;

5. jenfasizza l-vantaġġi numerużi li jirriżultaw mill-implimentazzjoni bir-reqqa tal-leġislazzjoni ambjentali tal-UE — mhux biss għall-ambjent u għall-ekonomija billi jinħolqu kundizzjonijiet indaqs u ċertezza legali għall-kumpaniji u tiġi promossal-innovazzjoni — iżda wkoll b’mod partikolari billi jitjiebu l-kundizzjonijiet tal-ħajja tan-nies u s-saħħa tagħhom; jenfasizza f’dan il-kuntest, li l-ispiża tat-traspożizzjoni mhux kompluta jew inkorretta tal-leġislazzjoni ambjentali tal-UE hija stmata għal madwar EUR 50 biljun fis-sena;

6. jieħu nota tat-tħassib imqajjem mill-Parlament Ewropew li ħafna mill-ispejjeż amministrattivi mhux meħtieġa marbuta mal-implimentazzjoni tal-leġislazzjoni ambjentali tal-UE huma minħabba prattiki amministrattivi pubbliċi u privati mhux adegwati u ineffiċjenti f’diversi Stati Membri u fl-awtoritajiet reġjonali jew lokali tagħhom (4); hawnhekk huwa importanti li l-awtoritajiet lokali u reġjonali jingħataw setgħat ċari fil-leġislazzjonijiet nazzjonali biex iwettqu dmirijiethom;

7. iħeġġeġ, f’konformità mal-Aġenda ġdida tal-Kummissjoni dwar Regolamentazzjoni Aħjar, biex tittejjeb din is-sitwazzjoni u jħeġġeġ lill-Istati Membri u lill-awtoritajiet lokali u reġjonali biex jimplimentaw leġislazzjoni ambjentali tal-UE bl-iktar mod ċar, sempliċi u li faċli biex jintuża waqt li jiżguraw l-effiċjenza tagħha;

8. jinnota madankollu li hemm raġuni fundamentali għall-ineffiċjenza minħabba li l-leġislazzjoni tal-UE xi kultant tiġi abbozzata mingħajr valutazzjoni minn qabel b’saħħitha u ffukata tajjeb tal-poteri, l-implikazzjonijiet ta’ spejjeż ta’ konformità u kwistjonijiet ta’ kapaċità tal-awtoritajiet lokali u reġjonali u l-kundizzjonijiet ambjentali differenti fl-Istati Membri;

B. It-titjib tal-monitoraġġ u r-rappurtar ambjentali (M&R)

9. jenfasizza li l-ġbir tal-informazzjoni (monitoraġġ), it-trasferiment ta’ informazzjoni (rappurtar) u l-pubblikazzjoni u t-tixrid ta’ data għaċ-ċittadini huma essenzjali għal ċiklu sħiħ ta’ politika tal-iżvilupp, l-implimentazzjoni u l-valutazzjoni tal-leġislazzjoni ambjentali;

10. itenni t-tħassib tiegħu dwar l-isforzi inugwali ta’ M&R madwar l-Ewropa, fejn l-informazzjoni li qed tiġi ġenerata spiss tkun mhux kompluta, inkompatibbli jew mhux aġġornata; jirrikonoxxi li informazzjoni aħjar u iżjed aċċessibbli fil-livell nazzjonali, reġjonali u lokali tista’ tippermetti li problemi ambjentali ewlenin jiġu identifikati iktar kmieni waqt li tiġi ffaċilitata l-implimentazzjoni effiċjenti ta-sistemi tat-twissija bikrija stipulati fid-direttivi differenti, u b’hekk jiġu ffrankati l-ispejjeż fuq medda twila ta’ żmien;

11. jenfasizza r-rwol prinċipali li jaqdu l-awtoritajiet lokali u reġjonali fil-ġbir tal-għarfien u fl-użu tal-M&R għall-provvista tal-informazzjoni għall-pubbliku, u aktar sensibilizzazzjoni fost iċ-ċittadini f’kooperazzjoni ma’ aġenziji għall-protezzjoni tal-ambjent;

12. jenfasizza li huma meħtieġa l-allokazzjoni xierqa tar-responsabbiltajiet u r-riżorsi, u flussi ta’ informazzjoni ċara fir-rekwiżiti ambjentali ta’ M&R tal-Istati Membri bejn il-muniċipalitajiet, ir-reġjuni u l-livell nazzjonali, sabiex ikun żgurat li r-rapporti u l-indikaturi relatati mal-qagħda tal-ambjent huma konsistenti, effettivi u affidabbli;

13. iħeġġeġ lill-awtoritajiet lokali u reġjonali biex jiżviluppaw obbligi għall-iżviluppaturi ta’ pjani/proġetti biex jissottomettu d-data ambjentali tagħhom, miġbura għal valutazzjonijiet tal-impatt ambjentali u għall-kisba tal-permessi/liċenzji meħtieġa taħt il-liġi ambjentali tal-UE, lill-awtoritajiet lokali u reġjonali;

14. jenfasizza li huwa importanti li l-awtoritajiet lokali u reġjonali jaħdmu flimkien mill-qrib u jinvolvu u jappoġġjaw voluntiera, NGOs u ċittadini interessati fir-riċerka xjentifika (ix-xjenza taċ-ċittadini) fil-ġbir tad-data dwar l-ambjent, b’mod partikolari fuq il-bijodiversità;

Azzjonijiet tal-Kummissjoni Ewropea/tal-UE għat-titjib tal-M&R ambjentali

15. jilqa’ l-fatt li l-Kummissjoni Ewropea qed twettaq kontroll tal-idoneità dwar is-simplifikazzjoni tar-rekwiżiti ta’ M&R fil-liġi ambjentali tal-UE. Il-KtR jitlob lill-Kummissjoni Ewropea biex tikkoordina l-kontroll tal-idoneità permezz ta’ reviżjonijiet tar-rekwiżiti ta’ M&R f’oqsma oħra ta’ politika tal-UE, pereżempju, l-agrikoltura, l-enerġija u s-servizzi finanzjarji;

16. jappoġġja lill-Kummissjoni Ewropea fl-intenzjoni tagħha li tiżviluppa M&R ambjentali aktar moderni, effiċjenti u effettivi fil-leġislazzjoni tal-UE. Il-KtR iqis l-objettivi li ġejjin bħala kruċjali (5): — li jkun hemm valutazzjoni mill-awtoritajiet lokali, reġjonali u nazzjonali, u mill-Kummissjoni Ewropea, u awtovalutazzjoni mis-setturi regolati ta’ konformità ma’ obbligi legali tal-UE; — is-simplifikazzjoni tal-leġislazzjoni u t-tnaqqis tal-piżijiet amministrattivi, anke bit-tisħiħ tal-possibilitajiet ta’ rapportur darba għal Direttivi kumplimentari tal-UE, b’inqas pressjoni fuq l-awtoritajiet pubbliċi fil-livelli kollha u s-settur privat li jikkontribwixxi għar-rappurtar; — qabel ma d-data ambjentali tal-Istati Membri tintbagħat lill-Kummissjoni Ewropea, tiġi pprovduta informazzjoni aħjar u aktar faċli li tinftiehem u b’hekk tingħata s-setgħa liċ-ċittadini u l-partijiet interessati, fost oħrajn lill-imsieħba soċjali u r-rappreżentanti tan-negozju; — tingħata għajnuna biex jittejbu t-teħid tad-deċiżjonijiet u jingħata kontribut għall-evalwazzjoni tal-politika;

17. jaqbel ma’ dawn il-prinċipji li ġejjin, li għandhom jiggwidaw ir-rekwiżiti ta’ M&R fil-livell tal-UE: komprensività u suffiċjenza, koerenza u konsistenza, komparabilità bbilanċjata ma’ sussidjarjetà, proporzjonalità, aċċessibilità, puntwalità u kontinwità (6);

18. jinsisti li l-Kummissjoni Ewropea, l-Istati Membri u l-awtoritajiet lokali u reġjonali fl-isforzi tagħhom biex jissimplifikaw il-M&R u jnaqqsu l-piż amministrattiv: — ma jnaqqsux il-forniment ta’ informazzjoni ambjentali lil dawk li jieħdu d-deċiżjonijiet fil-livell lokali u reġjonali, is-settur pubbliku u s-soċjetà ċivili; — ma jnaqqsux ir-rappurtar ta’ data meħtieġa għall-Kummissjoni Ewropea biex tinforza l-leġislazzjoni ambjentali tal-UE; — joħolqu rekwiżiti ta’ rappurtar ġodda tal-UE mhux meħtiġin iżda li minflok tingħata prijorità kull fejn ikun possibbli lill-użu u l-interkonnessjoni bejn id-databases eżistenti ta’ rappurtar li jissodisfaw l-obbligi ta’ rappurtar tal-UE;

19. jenfasizza l-ħtieġa ta’ inventarju komprensiv tal-obbligi ta’ rappurtar fl-acquis ambjentali tal-UE, verifika tal-ħtieġa għalihom, u valutazzjoni tal-ispejjeż amministrattivi ta’ M&R għall-awtoritajiet lokali u reġjonali;

20. jitlob li l-kontroll tal-idoneità tal-Kummissjoni Ewropea tar-rekwiżi ta’ M&R iqisu b’mod adegwat l-aspetti differenti taċ-ċiklu DPSIR (il-fatturi mexxejja, il-pressjonijiet, l-istat, l-impatti, ir-rispons);

21. iħeġġeġ lill-Kummissjoni Ewropea biex tesplora l-kisbiet fl-effiċjenza u tindirizza l-piż amministrattiv żejjed fil-M&R b’mod partikolari permezz tal-awtomatizzazzjoni ta’ għodod ta’ rappurtar, u billi tħares lejn sinerġiji fost l-obbligi ta’ rappurtar taħt direttivi differenti;

22. jirrikonoxxi l-prattika tajba eżistenti fir-rekwiżiti ta’ M&R ambjentali. Eżempji jinkludu WISE u l-integrazzjoni ta’ rappurtar dwar l-emissjonijiet fl-arja minn impjanti ta’ kombustjoni kbar fir-Reġistru Ewropew dwar ir-Rilaxx u t-Trasferimenti ta’ Inkwinanti (E-PRTR);

23. jemmen li għat-titjib tal-M&R ambjentali u biex ikollha stampa tal-iskop tagħha, il-Kummissjoni Ewropea għandha tistabbilixxi “tabelli ta’ valutazzjoni tal-implimentazzjoni” għal direttivi addizzjonali, kif diġà jeżistu għal xi direttivi iktar riċenti (7);

24. jinsisti li l-Kummissjoni Ewropea, hi u tikkunsidra revoka tad-Direttiva ta’ Rappurtar Standardizzat, għandha terġa’ tiżviluppa approċċ orizzontali għal M&R fil-futur fil-livell tal-UE;

25. jirrikonoxxi r-rwol importanti tal-Aġenzija Ewropea għall-Ambjent (EEA) biex tipprovdi bażi solida ta’ għarfien li ssostni l-politika ambjentali u l-implimentazzjoni tagħha, kif ukoll il-valur tal-ħidma tagħha fil-M&R;

26. itenni l-appoġġ tiegħu għall-iżvilupp ta’ Oqfsa Strutturati ta’ Implimentazzjoni u Informazzjoni (SIIFs) kif propost mill-Kummissjoni Ewropea għal-liġijiet kollha ewlenin tal-UE dwar l-ambjent (8);

27. itenni t-talba tiegħu lill-Kummissjoni Ewropea biex tiżgura li l-Istati Membri u l-awtoritajiet lokali u reġjonali tagħhom jimplimentaw sew ir-rekwiżiti minimi eżistenti tad-Direttiva dwar l-aċċess għall-informazzjoni fi kwistjonijiet ambjentali f’konformità mal-Konvenzjoni ta’ Aarhus (9);

It-titjib tal-monitoraġġ u r-rappurtar ambjentali b’mezzi diġitali

28. jara potenzjal sostanzjali fis-soluzzjonijiet elettroniċi u l-gvern elettroniku fl-assistenza lill-awtoritajiet lokali u reġjonali għas-simplifikazzjoni tal-M&R ambjentali tagħhom, b’mod partikolari fid-dawl tat-tnaqqis ta’ piżijiet amministrattivi fuq l-awtoritajiet lokali u reġjonali u n-negozji; ir-reġistrar ta’ data strutturata u r-riżultati sistemizzati tal-M&R; l-iffaċilitar tal-analiżi tar-riskju; it-titjib tal-kwalità tal-M&R: pereżempju gwida dwar l-M&R u formoli fuq il-web; kif ukoll parteċipazzjoni tal-pubbliku u informazzjoni għall-pubbliku mtejba;

29. jitlob lill-Kummissjoni Ewropea u lill-Aġenzija Ewropea għall-Ambjent janalizzaw, permezz ta’ proġetti piloti, kif ir-rekwiżiti ta’ M&R fuq l-awtoritajiet lokali u reġjonali jistgħu jitnaqqsu bis-saħħa tal-ICT u l-gvern elettroniku mingħajr ma jintlaqat l-impatt tal-leġislazzjoni;

30. jistieden lill-Kummissjoni Ewropea biex tevalwa l-approċċi tagħha għall-kontroll tal-idoneità fejn l-operaturi u l-awtoritajiet lokali u reġjonali jistgħu jużaw l-istess għodda ta’ rappurtar elettroniku għal diversi biċċiet ta’ leġislazzjoni ambjentali tal-UE;

31. itenni t-talba tiegħu lill-Kummissjoni Ewropea, l-Aġenzija Ewropea għall-Ambjent u l-Istati Membri biex ikomplu jisfruttaw l-opportunitajiet ta’ tekniki għall-osservazzjoni tad-dinja, bħall-Monitoraġġ Globali tal-Ambjent u s-Sigurtà (GMES), biex tittejjeb l-effikaċja tal-monitoraġġ (10);

32. jenfasizza l-ħtieġa li jiġu promossi l-investimenti fis-sistemi u l-għodod ta’ informazzjoni onlajn, inklużi portali fuq l-Internet li huma faċli li jintużaw u paġni tal-Internet, u jħeġġeġ li l-utenti tas-sistema, bħalma huma l-awtoritajiet lokali u reġjonali u l-operaturi, ikunu involuti fl-iżvilupp ta’ sistemi;

33. jappella biex isiru sforzi biex tiġi żgurata l-interoperabbiltà transsettorjali u transkonfinali komprensiva tas-servizzi elettroniċi tal-UE u tal-Istati Membri fil-qasam tal-ambjent fil-livell nazzjonali, reġjonali u lokali (11);

34. jenfasizza r-rwol importanti li l-informazzjoni pubblika ambjentali (spazjali) taqdi għal negozji msejsa fuq id-diġitali, inklużi l-SMEs u l-istartups; iħeġġeġ lill-awtoritajiet lokali u reġjonali biex jisfruttaw il-potenzjal sħiħ tal-użu mill-ġdid tal-informazzjoni tas-settur pubbliku, u l-appoġġ ta’ ħiliet intraprenditorjali diġitali fl-użu ta’ din id-data, sabiex jiġu appoġġati ċ-ċittadini, in-negozji u s-soċjetà ċivili fl-iżvilupp ta’ servizzi ġodda, żieda fil-kompetittività u l-ħolqien ta’ impjiegi ġodda;

35. jistieden lill-Kummissjoni Ewropea biex tinkoraġġixxi aktar l-iskambju tal-aħjar prattiki u teknoloġiji bejn l-Istati Membri, l-awtoritajiet reġjonali u lokali u biex tippromovi M&R ambjentali diġitali u l-forniment ta’ informazzjoni dwar l-ambjent, u r-riċerka u l-innovazzjoni dwaru, fil-Pjan ta’ Azzjoni tagħha dwar il-gvern elettroniku 2016-2020 li ġej u fis-sejħiet tagħha fil-ġejjieni għal proposti taħt il-programm LIFE, il-Faċilità Nikkollegaw l-Ewropa (CEF), u l-programm Orizzont 2020;

36. jinkoraġġixxi lill-awtoritajiet lokali u reġjonali biex jippromovu l-iżvilupp ta’ M&R u Oqfsa Strutturati ta’ Implimentazzjoni u ta’ Informazzjoni ambjentali diġitali, u żieda fil-kapaċità amministrattiva, billi jagħmlu użu mill-assistenza teknika taħt il-Fondi Strutturali u ta’ Investiment Ewropej;

L-evalwazzjoni REFIT ta’ INSPIRE

37. huwa tal-fehma, li fuq il-bażi tal-esperjenzi li nkisbu bl-implimentazzjoni tad-Direttiva 2007/2/KE li tistabbilixxi Infrastruttura għall-Informazzjoni Ġeografika fl-Ewropa (INSPIRE) jeħtieġ li wieħed jiżen liema dispożizzjonijiet funzjonali u tekniċi tad-Direttiva jistgħu jiġu implimentati, sabiex jintlaħqu l-miri tagħha u meta wieħed iqis l-ispejjeż u l-benefiċċji. F’dan il-kuntest qed tiġi mistennija b’antiċipazzjoni l-evalwazzjoni REFIT tad-Direttiva dwar INSPIRE, li tippermetti l-qsim ta’ informazzjoni dwar l-ispazju ambjentali fost l-organizzazzjonijiet tas-settur pubbliku u li tiffaċilita l-aċċess pubbliku għall-informazzjoni dwar l-ispazju fl-Ewropa kollha;

38. jappoġġja aktar żvilupp ta’ INSPIRE bħala għodda tal-Gvern elettroniku biex tipprovdi l-format u l-proċess komuni għall-ġbir ta’ data dwar informazzjoni spazjali ambjentali għas-simplifikazzjoni tal-M&R ambjentali, u biex l-assigurazzjoni tal-konformità u l-infurzar tal-leġislazzjoni tal-UE jkunu effiċjenti, filwaqt li jiġu implimentati l-prinċipji tal-Open Government Data u soluzzjonijiet diġitali fil-qafas ta’ Smart City għall-pubblikazzjoni u t-tixrid ta’ data għaċ-ċittadini;

39. jistieden lill-Kummissjoni Ewropea biex teżamina l-konsegwenzi possibbli jekk ir-rekwiżiti ta’ INSPIRE dwar il-formati jsiru obbligatorji f’oqsma oħrajn;

40. jemmen li INSPIRE tista’ twassal għal benefiċċji sostanzjali għall-awtoritajiet lokali u reġjonali u jħeġġeġ lill-Istati Membri, bl-appoġġ tal-Kummissjoni Ewropea, biex isaħħu l-involviment tal-awtoritajiet lokali u reġjonali tagħhom fil-proċess ta’ INSPIRE u biex jibnu l-kapaċità biex INSPIRE tiġi implimentata fost l-amministrazzjonijiet lokali u reġjonali (12);

41. jappella għal rwol akbar ta’ koordinazzjoni tal-EEA u tal-JRC tal-Kummissjoni Ewropea fl-iżgurar tal-konsistenza u l-kompatibbiltà fil-ġbir u t-tqabbil tad-data differenti fil-livell tal-UE, kif isir permezz ta’ diversi għodod, pereżempju INSPIRE, GMES, GEOSS u EyeonEarth;

C. It-titjib tal-assigurazzjoni tal-konformità tal-liġi ambjentali tal-UE

42. jinnota l-enfasi li l-Aġenda tal-Kummissjoni Ewropea dwar Regolamentazzjoni Aħjar tagħmel fuq l-inizjattiva “Make it Work” ta’ xi Stati Membri (13) li qed tagħti pariri dwar dispożizzjonijiet ta’ assigurazzjoni tal-konformità fil-liġi ambjentali tal-UE;

43. jikkundanna n-nuqqas ta’ koerenza u konsistenza fir-rekwiżiti tal-assigurazzjoni tal-konformità f’biċċiet differenti tal-liġi tal-UE dwar l-ambjent, b’livelli differenti ta’ dettall fid-dispożizzjonijiet u definizzjonijiet differenti li maż-żmien evolvew b’mod separat. Dan jista’ jirriżulta f’sitwazzjoni fejn l-awtoritajiet lokali u reġjonali jiffaċċjaw problemi fl-interpretazzjoni u l-integrazzjoni ta’ dawn id-dispożizzjonijiet meta jwettqu attivitajiet ta’ assigurazzjoni ta’ konformità;

44. jappoġġja dawn il-prinċipji li ġejjin għall-assigurazzjoni tal-konformità taħt il-liġi ambjentali tal-UE: id-deżinjazzjoni/il-ħatra, is-setgħat u l-professjonaliżmu tal-awtoritajiet kompetenti; assigurazzjoni tal-konformità msejsa fuq l-informazzjoni; taħlita adatta ta’ attivitajiet ta’ assigurazzjoni tal-konformità; it-twettiq tal-ippjanar, l-evalwazzjoni u r-reviżjoni ta’ attivitajiet ta’ assigurazzjoni tal-konformità, komunikazzjoni mal-pubbliku u l-iżgurar ta’ segwitu; l-iżgurar ta’ koordinazzjoni effettiva bejn l-awtoritajiet differenti;

45. jistieden lill-awtoritajiet nazzjonali, reġjonali u lokali sabiex, barra mill-prinċipji msemmija hawn fuq, japplikaw approċċ tal-assigurazzjoni tal-konformità msejjes fuq ir-riskju, filwaqt li l-UE tagħmel rakkomandazzjonijiet għall-implimentazzjoni li jikkorrispondu għall-partikolaritajiet u l-interessi fuq il-livell lokali u dak reġjonali;

46. iqis il-valutazzjoni tar-riskju bħala opportunità importanti sabiex l-awtoritajiet lokali u reġjonali kompetenti jnaqqsu il-piż amministrattiv mhux meħtieġ, filwaqt li jżommu standard għoli ta’ protezzjoni ambjentali, billi jipprijoritizzaw aħjar l-użu tar-riżorsi ta’ spezzjoni limitati tagħhom;

47. jemmen li l-liġi ambjentali tal-UE, prinċipalment ir-riskji ta’ nuqqas ta’ konformità u l-impatt potenzjali ta’ dan fuq l-ambjent u s-saħħa, għandha tkun rispettata;

48. jistieden lill-Kummissjoni Ewropea biex fil-futur qrib tressaq inizjattiva dwar l-assigurazzjoni tal-konformità li tkopri l-promozzjoni, il-monitoraġġ u l-infurzar tal-konformità, li tagħmel enfasi fuq approċċ ibbażat fuq ir-riskju, u li twettaq l-għanijiet tas-7 Programm ta’ Azzjoni Ambjentali;

49. jappoġġja l-alternattiva ta’ direttiva orizzontali tal-UE, li għandha tistabbilixxi dispożizzjonijiet dwar l-assigurazzjoni tal-konformità fir-rigward tal-prinċipji msemmija hawn fuq għall-acquis ambjentali tal-UE; u li għandha twieġeb ukoll is-sejħa tal-KtR biex il-Kummissjoni Ewropea tressaq qafas ġenerali u vinkolanti tal-UE dwar spezzjonijiet u sorveljanza ambjentali (14);

50. iqis l-awtoritajiet lokali u reġjonali kompetenti bħala f’pożizzjoni kruċjali b’mod partikolari għal attivitajiet ta’ promozzjoni tal-konformità li jinvolvu kooperazzjoni mal-komunità regolata u l-għoti ta’ informazzjoni liċ-ċittadini dwar in-nuqqas ta’ konformità u r-riżultati ta’ spezzjonijiet ewlenin imwettqa;

51. iħeġġeġ lill-Istati Membri, lill-awtoritajiet reġjonali u lokali, biex konsegwentement japplikaw infurzar u jadottaw sanzjonijiet proporzjonati u disważivi għal ksur tal-liġi tal-UE dwar l-ambjent, u li konsegwentement japplikaw id-Direttiva 2008/99/KE dwar ir-reat ambjentali;

52. iħeġġeġ, bħala azzjoni komplementari, li l-Kummissjoni Ewropea u l-Istati Membri jkomplu jsaħħu r-rwol tan-Netwerk tal-UE għall-Implimentazzjoni u l-Infurzar tal-Liġi Ambjentali (IMPEL), inkluż b’mod partikolari l-iżgurar ta’ appoġġ finanzjarju adegwat fit-tul għall-IMPEL, li jiżdied l-użu sistematiku tal-IMPEL ta’ spezzjonijiet għal evalwazzjoni bejn il-pari u spezzjonijiet konġunti (15); fl-oqsma kollha ewlenin tal-leġislazzjoni ambjentali; iżżid il-kooperazzjoni tagħha ma’ netwerks Ewropej oħra li jaħdmu fuq l-assigurazzjoni ta’ konformità; u żvilupp ulterjuri tan-netwerks IMPEL nazzjonali li jimpjegaw esperti mill-awtoritajiet reġjonali u lokali għall-qsim tal-aħjar prattiki;

53. jappoġġja s-sejħa tal-Parlament Ewropew (16) lill-Kummissjoni Ewropea biex tippromovi l-bini tal-kapaċità ta’ netwerks ta’ mħallfin u prosekuturi speċjalizzati wkoll fil-kriminalità ambjentali;

54. jitlob lill-Kummissjoni Ewropea biex tikkunsidra fl-inizjattiva possibbli ġdida tagħha dwar l-assigurazzjoni tal-konformità, is-sejħiet preċedenti tal-KtR dwar il-ħtieġa biex terġa’ tingħata l-ħajja d-direttiva staġnata dwar l-aċċess għall-ġustizzja fi kwistjonijiet ambjentali, kif appoġġjat ukoll mill-Parlament Ewropew, u għal kriterji ġenerali għall-ġestjoni nazzjonali tal-ilmenti (17);

55. ifakkar li l-fondi strutturali tal-UE għandhom Objettiv Tematiku speċifiku maħsub għat-titjib tal-kapaċità tal-awtoritajiet lokali u reġjonali u għaldaqstant għandhom jiġu allokati għal dak il-għn fondi suffiċjenti mill-UE.

D. Azzjonijiet ulterjuri għal titjib tal-implimentazzjoni tal-liġi ambjentali tal-UE

Azzjonijiet mill-Kummissjoni Ewropea u l-UE

56. Sabiex ikompli jiġi implimentat is-7 Programm ta’ Azzjoni Ambjentali tal-UE u l-objettiv prijoritarju 4 tiegħu dwar it-titjib tal-implimentazzjoni, u bħala segwitu tar-rakkomandazzjonijiet f’opinjonijiet preċedenti tal-KtR dwar it-titjib tal-implimentazzjoni tal-liġi ambjentali tal-UE, il-KtR iħeġġeġ lill-Kummissjoni Ewropea u l-UE biex (18): a) jadottaw politiki effettivi bbażati fis-sors li jkompli jallinjaw il-livelli ta’ ambizzjoni u l-perijodi ta’ żmien ta’ leġislazzjoni tal-UE bbażata fuq is-sors jew fuq il-prodott ma’ dawk tal-leġislazzjoni tal-UE dwar standards ta’ kwalità jew miri ambjentali, biex jassistu aħjar lill-awtoritajiet lokali u reġjonali kompetenti biex jintlaħqu l-valuri ta’ limitu tal-UE, jiġu identifikati l-kwistjonijiet transkonfinali li huma lil hinn mir-responsabbiltajiet diretti tal-awtoritajiet stess, u jiġu estiżi l-possibbiltajiet għall-irkupru tal-ispejjeż fil-liġi ambjentali tal-UE għall-awtoritajiet lokali u reġjonali kompetenti; b) ikomplu jippromovu, ujappoġġaw finanzjarjament, u, fejn xieraq, jespandu u jikkonsolidaw l-inizjattivi eżistenti u diversifikati ħafna tal-UE, meta ma jirduppjawx xulxin u li jappoġġjaw l-innovazzjoni u l-aħjar prattika fil-bliet u biex il-bliet jiġu inkoraġġuti juru t-tmexxija tagħhom, b’mod partikolari billi jiżviluppaw aktar il-Premju tal-Belt Kapitali Ekoloġika tal-Ewropa, u l-premju ġdid Ewropew Green Leaf għal bliet iżgħar; c) jagħmlu obbligatorju t-twettiq ta’ analiżi dwar l-impatt territorjali u tal-kompetittività fil-livell reġjonali u lokali fil-valutazzjonijiet ta’ impatt waqt it-tfassil jew ir-reviżjoni tal-leġislazzjoni ambjentali tal-UE; u jkomplu jħeġġu l-parteċipazzjoni tal-awtoritajiet lokali u reġjonali u tal-komunitajiet lokali tan-negozju fil-konsultazzjonijiet pubbliċi estiżi tal-Kummissjoni Ewropea fl-istadji leġislattivi preliminari u fl-implimentazzjoni tal-leġislazzjoni; d) bħala parti minn ħidma li għaddejja dwar l-idoneità biex iwettqu valutazzjonijiet tal-impatt territorjali u l-kompetittività fuq l-acquis attwali li jikkonċerna l-ambjent u miri vinkolanti;

57. jitlob lill-Kummissjoni Ewropea biex twaqqaf grupp ta’ esperti tal-Kummissjoni Ewropea magħmul minn rappreżentanti minn Stat Membru, l-awtoritajiet lokali u reġjonali u l-partijiet interessati, biex jipprovdi pariri dwar it-titjib tal-kwalità u l-koerenza tal-acquis ambjentali tal-UE u l-implimentazzjoni tagħha, jew li tintegra dan il-kompitu fil-mandat ta’ gruppi ta’ esperti eżistenti tal-Kummissjoni Ewropea ta’ kompożizzjoni simili; il-KtR joffri li jikkontribwixxi għal dan il-grupp;

Azzjonijiet mill-Istati Membri u l-awtoritajiet reġjonali u lokali

58. Il-KtR iħeġġeġ lil: a) l-Istati Membri jikkooperaw aktar mill-qrib mal-amministrazzjonijiet ta’ implimentazzjoni, diġà fil-fażi ta’ żvilupp ta’ politika, u fit-traspożizzjoni u fil-fażi ta’ implimentazzjoni, pereżempju fil-qafas ta’ timijiet tad-dossiers transgovernattivi magħmula minn esperti fl-amministrazzjoni mil-livelli kollha tal-gvern fi ħdan Stat Membru; b) l-awtoritajiet lokali u reġjonali biex jistabbilixxu miri ambjentali lokali/reġjonali u strateġiji, jew jinkorporaw miri ambjentali fi strateġiji eżistenti (integrati) ta’ sostenibbiltà, appoġġjati minn rieda politika; c) l-Istati Membri, bl-appoġġ tal-Kummissjoni Ewropea, biex jieħdu passi ulterjuri lejn integrazzjoni akbar ta’ partijiet ta’ leġislazzjoni ambjentali tal-UE billi jintroduċu permessi ambjentali integrati; d) il-Ministri u l-aġenziji ambjentali nazzjonali u reġjonali, bil-parteċipazzjoni tar-rappreżentanti tal-awtoritajiet lokali u reġjonali biex jiżviluppaw dokumenti ta’ gwida, inklużi listi ta’ kontroll għal proċeduri; e) l-Istati Membri jittrasponu l-liġi ambjentali tal-UE b’mod f’waqtu, preċiż u effettiv; f) l-Istati Membri, l-awtoritajiet reġjonali u lokali jeliminaw progressivament sussidji ta’ ħsara għall-ambjent u jżidu l-użu ta’ strumenti bbażati fuq is-suq u riformi fiskali li jirrispettaw l-ambjent;

It-tisħiħ tal-kooperazzjoni tal-KtR mal-Kummissjoni Ewropea, il-Parlament Ewropew u l-Kunsill dwar it-titjib tal-implimentazzjoni u l-iskrutinju tal-liġi ambjentali tal-UE

59. jilqa’ favorevolment l-enfasi l-ġdida li l-koleġislaturi qed jixħtu fuq it-titjib tal-implimentazzjoni tal-liġi ambjentali tal-UE u l-iskrutinju tagħha (19);

60. jitlob lill-Parlament Ewropew u lill-Kunsill biex jesploraw b’mod konġunt mal-KtR kif il-funzjoni konsultattiva tal-KtR tista’ tinkludi l-esperjenzi tal-awtoritajiet lokali u reġjonali fl-eżerċizzji ta’ skrutinju individwali tagħhom;

61. jenfasizza l-esperjenza li kiseb permezz tal-Pjattaforma Teknika Konġunta għall-Kooperazzjoni dwar l-Ambjent tal-KtR/Kummissjoni Ewropea, li tipprovdi forum biex jitrawwem djalogu dwar il-problemi u s-soluzzjonijiet lokali u reġjonali fl-implimentazzjoni tal-liġi ambjentali tal-UE;

62. jenfasizza li l-Pjattaforma ġiet rikonoxxuta u tqiegħdet fuq bażi soda u fit-tul mill-Kunsill u l-Parlament Ewropew fis-7 Programm ta’ Azzjoni Ambjentali; li jikkonferma li l-Pjattaforma se “tiffaċilita d-djalogu u l-iskambju tal-informazzjoni sabiex titjieb l-implimentazzjoni tal-leġiżlazzjoni fuq il-post”;

63. jixtieq għalhekk jikkontribwixxi għal aktar żvilupp tal-Pjattaforma Teknika, u jissuġġerixxi li l-Kummissjoni Ewropea tesplora mal-Parlament Ewropew u mal-Kunsill, safejn il-laqgħat tal-Pjattaforma Teknika jistgħu jiġi assoċjati mad-dibattiti mal-Parlament Ewropew u mal-Kunsill dwar implimentazzjoni aħjar tal-ambjent u skrutinju;

64. japprezza l-fatt li l-Kummissjoni Ewropea fil-qasam tal-politika ambjentali tal-UE f’dawn l-aħħar snin ħadet approċċ proattiv billi tirrikjedi kontribut bikri mill-KtR għat-tfassil ta’ politika, u billi titlob għal opinjonijiet ta’ prospettiva kif stipulat fil-ftehim ta’ kooperazzjoni ffirmat miż-żewġ istituzzjonijiet (20). Il-KtR jissuġġerixxi li jiġi studjat b’mod konġunt jekk fuq bażi aktar regolari, tistax tiġi koorganizzata laqgħa waħda tal-Pjattaforma Teknika fil-qafas ta’ kull opinjoni ta’ prospettiva.

65. jitlob lill-Kummissjoni Ewropea biex tassoċja mill-qrib lill-Kumitat tar-Reġjuni ma’ kwalunkwe inizjattiva futura li jkollha l-għan li ttejjeb l-implimentazzjoni u l-governanza ambjentali, bħall-inizjattiva EIR (21);

Brussell, is-7 ta’ April 2016. Il-President tal-Kumitat Ewropew tar-Reġjuni Markku MARKKULA

(1) COM(2015) 215 final.

(2) CDR593-2013_00_00_TRA_AC, CDR 1119-2012, CdR 164/2010 fin.

(3) Riżoluzzjoni tal-Parlament Ewropew tat-12 ta’ Marzu 2013 (2012/2104 (INI)).

(4) Riżoluzzjoni tal-Parlament Ewropew tat-12 ta’ Marzu 2013 (2012/2104 (INI)).

(5) MiW – Make it Work Project 10/2015: Dokument ta’ Diskussjoni għall-Workshop Konġunt tal-Kummissjoni Make it Work dwar il-monitoraġġ u r-rappurtar, Brussell 19-20 ta’ Novembru 2015, http://www.ieep.eu/assets/1857/Discussion_paper_for_Workshop_on_Reporting_13-10-15.pdf, Konsultazzjoni pubblika tal-Kummissjoni Ewropea dwar “Streamlining monitoring and reporting obligations in environment policy”, http://ec.europa.eu/environment/consultations/reporting_en.htm.

(6) MiW – Make it Work Project 10/2015.

(7) Ħarsa ġenerali lejn tabelli ta’ valutazzjoni li diġà jeżistu: http://ec.europa.eu/environment/legal/reporting/products_en.htm.

(8) CDR1119-2012_00_00_TRA_AC.

(9) CDR1119-2012_00_00_TRA_AC.

(10) CDR1119-2012_00_00_TRA_AC, CdR 163/2011 fin.

(11) Ara wkoll COR-2014-05514-00-00-AC, COR-2015-02646.

(12) Rapport Tekniku tal-EEA Nru 17/2014, Rapport dwar konsultazzjoni pubblika ta’ INSPIRE: http://inspire.ec.europa.eu/reports/consultations/INSPIRE_Public_Consultation_Report_final.pdf,

(13) http://www.ieep.eu/work-areas/environmental-governance/better-regulation/make-it-work/.

(14) CDR593-2013_00_00_TRA_AC, CDR1119-2012_00_00_TRA_AC, CdR 164/2010 fin.

(15) CDR1119-2012_00_00_TRA_AC, CdR 164/2010 fin.

(16) Riżoluzzjoni tal-Parlament Ewropew tat-12 ta’ Marzu 2013 (2012/2104 (INI)).

(17) CDR1119-2012_00_00_TRA_AC, CdR 164/2010 fin; Riżoluzzjoni tal-Parlament Ewropew tat-12 ta’ Marzu 2013 (2012/2104(INI)).

(18) COR-2015-04129, CDR593-2013_00_00_TRA_AC, CDR1119-2012_00_00_TRA_AC, CdR 164/2010 fin.

(19) Stqarrija mill-President tal-Kumitat ENVI, is-Sur La Via fit-3 ta’ Marzu 2015 fil-Kummissjoni ENVE tal-KtR; Segretarjat Ġenerali tal-Kunsill, 9 ta’ Ottubru 2015; Ekoloġilizzazzjoni tas-Semestru Ewropew: sussidji dannużi għall-ambjent u implimentazzjoni tal-leġislazzjoni ambjentali — Skambju ta’ fehmiet. Dokument ta’ sfond tal-Presidenza http://data.consilium.europa.eu/doc/document/ST-12790-2015-REV-1/mt/pdf.

(20) CdR 164/2010.

(21) http://ec.europa.eu/smart-regulation/roadmaps/docs/2016_env_088_environmental_implementation_review_en.pdf.